b'\n_START_ARTICLE_\nNilas\n_START_SECTION_\nEtimologija\n_START_PARAGRAPH_\n\xe2\x80\x9eNilas\xe2\x80\x9c kilo i\xc5\xa1 graiki\xc5\xa1ko Nilo pavadinimo Neilos (\xce\x9d\xce\xb5\xce\xb9\xce\xbb\xce\xbf\xcf\x82), rei\xc5\xa1kian\xc4\x8dio up\xc4\x97s sl\xc4\x97n\xc4\xaf. Kitas graiki\xc5\xa1kas Nilo pavadinimas buvo Aigyptos (\xce\x91\xce\xb9\xce\xb3\xcf\x85\xcf\x80\xcf\x84\xce\xbf\xcf\x82), kuris yra Egipto pavadinimo \xc5\xa1altinis.\n_START_SECTION_\nIlgiausios up\xc4\x97s statusas\n_START_PARAGRAPH_\nDaugelis mokslinink\xc5\xb3 laiko Nil\xc4\x85 ilgiausia upe pasaulyje. Ta\xc4\x8diau kiti diskutuoja, kad Amazon\xc4\x97 irgi gali pretenduoti \xc4\xaf \xc5\xa1\xc4\xaf titul\xc4\x85. Nesutarimai kyla d\xc4\x97l vietos, nuo kurios reikt\xc5\xb3 matuoti, nes Nilo auk\xc5\xa1tupiu gali b\xc5\xabti vadinamos dvi didel\xc4\x97s up\xc4\x97s\xc2\xa0\xe2\x80\x93 Baltasis Nilas (prasidedantis Ryt\xc5\xb3 Afrikoje ties pusiauju) ir \xc5\xbdydrasis Nilas (prasidedantis Etiopijoje), kurios susilieja ties Chartumu.\n_START_SECTION_\nBaltasis Nilas\n_START_PARAGRAPH_\nTradici\xc5\xa1kai laikoma, kad Nilas i\xc5\xa1teka i\xc5\xa1 Viktorijos e\xc5\xbeero, esan\xc4\x8dio tarp Ugandos, Kenijos ir Tanzanijos. Ta\xc4\x8diau \xc4\xaf e\xc5\xbeer\xc4\x85 \xc4\xafteka kelios ilgos up\xc4\x97s, savo ruo\xc5\xbetu i\xc5\xa1tekan\xc4\x8dios i\xc5\xa1 kit\xc5\xb3 dideli\xc5\xb3 Afrikos e\xc5\xbeer\xc5\xb3. Tad b\xc5\xabt\xc5\xb3 galima tarti, kad Nilas tik prateka pro \xc5\xa1\xc4\xaf e\xc5\xbeer\xc4\x85 ir \xc4\x8dia neprasideda. Tolimiausios Nilo i\xc5\xa1takos prasideda Ryt\xc5\xb3 Afrikos l\xc5\xab\xc5\xbei\xc5\xb3 juostoje, Rukararos upe, kuri yra Kageros, \xc4\xaftekan\xc4\x8dios \xc4\xaf Viktorijos e\xc5\xbeer\xc4\x85, i\xc5\xa1taka._NEWLINE_I\xc5\xa1tek\xc4\x97j\xc4\x99s i\xc5\xa1 Viktorijos e\xc5\xbeero, Baltasis Nilas vadinamas Viktorijos Nilu. Up\xc4\x97 teka apie 500\xc2\xa0km, prateka Kiogos e\xc5\xbeer\xc4\x85, u\xc5\xbe jo sudaro Mer\xc4\x8disono kriokl\xc4\xaf ir pasiekia Alberto e\xc5\xbeer\xc4\x85. \xc4\x8cia Viktorijos Nilas yra pervadinamas \xc4\xaf Alberto Nil\xc4\x85. Jis teka \xc4\xaf \xc5\xa1iaur\xc4\x99 link Sudano, kur j\xc4\xaf vietiniai gyventojai vadina Bahr al-D\xc5\xbeabalu. Tik po santakos su kita 720\xc2\xa0km ilgio upe, vietini\xc5\xb3 vadinama Bahr al-Ghazaliu, \xc5\xa1i at\xc5\xa1aka tampa Baltuoju Nilu. \xc5\xa0is pavadinimas kilo nuo Nilo vandenyje i\xc5\xa1tirpusio baltojo molio. Teka dykumingomis lygumomis, t\xc4\x97km\xc4\x97 l\xc4\x97ta._NEWLINE_Chartume Baltasis Nilas susilieja su did\xc5\xbeiausiu intaku, Etiopijos kalnyne, Tanos e\xc5\xbeere prasidedan\xc4\x8diu \xc5\xbdydruoju Nilu. U\xc5\xbe \xc5\xa1ios santakos up\xc4\x97 toliau vadinama tiesiog Nilu.\n_START_SECTION_\nBendrasis Nilas\n_START_PARAGRAPH_\nPo Baltojo ir \xc5\xbdydrojo Nil\xc5\xb3 santakos ties Chartumu vienintelis didesnis Nilo intakas yra Atbaros up\xc4\x97, prasidedanti Etiopijoje, \xc4\xaf \xc5\xa1iaur\xc4\x99 nuo Tanos e\xc5\xbeero. Jos ilgis siekia apie 800\xc2\xa0km. Atbara \xc4\xafteka \xc4\xaf Nil\xc4\x85 apie 300\xc2\xa0km nuo abiej\xc5\xb3 Nil\xc5\xb3 santakos. \xc5\xa0ioje vietoje Nilas yra tik pusiaukel\xc4\x97je iki j\xc5\xabros. Toliau up\xc4\x97s debitas pradeda ma\xc5\xbe\xc4\x97ti d\xc4\x97l intensyvaus garavimo ir dr\xc4\x97kinimo sistem\xc5\xb3. Ties Asuanu up\xc4\x97 patvenkta Asuano u\xc5\xbetvanka ir sudaro didel\xc4\xaf Nasero tvenkin\xc4\xaf. U\xc5\xbetvanka sustabd\xc4\x97 kasmetinius Nilo potvynius, o tvenkinys u\xc5\xbeliejo daugum\xc4\x85 Nilo slenks\xc4\x8di\xc5\xb3._NEWLINE_Nilas \xc4\xafteka \xc4\xaf Vidur\xc5\xbeemio j\xc5\xabr\xc4\x85 \xc4\xaf rytus nuo Aleksandrijos ir sudaro didel\xc4\x99 delt\xc4\x85. Deltoje up\xc4\x97 i\xc5\xa1siskiria \xc4\xaf dvi pagrindines at\xc5\xa1akas\xc2\xa0\xe2\x80\x93 Dumjat\xc4\x85 ir Ra\xc5\xa1id\xc4\x85, taip pat \xc4\xaf daugyb\xc4\x99 protak\xc5\xb3 ir e\xc5\xbeer\xc4\x97li\xc5\xb3. Deltos \xc5\xa1iaur\xc4\x97je yra keletas lag\xc5\xabn\xc5\xb3\xc2\xa0\xe2\x80\x93 Menzala, Burulusas, Marjutas ir kt. Delta kanalais sujungta su aplinkin\xc4\x97mis vietomis: Ibrahimijos kanalu\xc2\xa0\xe2\x80\x93 su Biriket Karuno e\xc5\xbeeru ir El Fajumo oaze, Izmailijos kanalu\xc2\xa0\xe2\x80\x93 su Sueco kanalo pakrant\xc4\x97mis, taip pat Jusufo ir kt. kanalais._NEWLINE_Pagrindiniai Nilo intakai: Asva, Sobatas, \xc5\xbdydrasis Nilas, Atbara (de\xc5\xa1inieji), El Gazalis (kairysis). Ekvatorin\xc4\x97je baseino dalyje stebimi vasaros ir \xc5\xbeiemos laikotarpi\xc5\xb3 popl\xc5\xabd\xc5\xbeiai, o did\xc5\xbeiojoje Sudano dalyje ir Egipte popl\xc5\xabd\xc5\xbeiai b\xc5\xabna vasar\xc4\x85 ir ruden\xc4\xaf. Vidutinis debitas ties Asuanu 2600 m\xc2\xb3/s, minimalus\xc2\xa0\xe2\x80\x93 400\xe2\x80\x93500 m\xc2\xb3/s, did\xc5\xbeiausias\xc2\xa0\xe2\x80\x93 15 000 m\xc2\xb3/s. Per metus up\xc4\x97 nune\xc5\xa1a 73,1\xc2\xa0km\xc2\xb3 vandens. Metinis tvirt\xc5\xb3j\xc5\xb3 ne\xc5\xa1men\xc5\xb3 kiekis 62 mln. m\xc2\xb3 (didel\xc4\x97 j\xc5\xb3 dalis nus\xc4\x97da tvenkiniuose, pakran\xc4\x8di\xc5\xb3 laukuose, dr\xc4\x97kinimo kanaluose). Be Asuano u\xc5\xbetvank\xc5\xb3 komplekso ant Nilo dar \xc4\xafrengtos Nag Hamad\xc5\xbeio, El Fajumo, Oven Folso hidroelektrin\xc4\x97s._NEWLINE_Nilas laivuojamas atskiromis atkarpomis: nuo Chartumo ir D\xc5\xbeubos, nuo Nimul\xc4\x97s iki Alberto e\xc5\xbeero, auk\xc5\xa1\xc4\x8diau\xc2\xa0\xe2\x80\x93 trumpose atkarpose. Visas baseino laivybini\xc5\xb3 keli\xc5\xb3 ilgis\xc2\xa0\xe2\x80\x93 3200\xc2\xa0km. _NEWLINE_Nilo sl\xc4\x97nis ir delta gyvenamas nuo seniausi\xc5\xb3 laik\xc5\xb3. \xc4\x8cia klest\xc4\x97jo Senov\xc4\x97s Egipto ir Nubijos civilizacijos, kurioms Nilas buvo svarbiausias vandens \xc5\xa1altinis ir laivybin\xc4\x97 arterija. Up\xc4\x97s pakrant\xc4\x97se i\xc5\xa1likusios senov\xc4\x97s laik\xc5\xb3 piramid\xc4\x97s ir \xc5\xa1ventyklos. Dabar pagrindiniai miestai prie Nilo yra Chartumas, Omdurmanas (Sudane), Asuanas, Luksoras, Kena, Asjutas, El Minja, Giza, Kairas, El Mansura (Egipte).'